Diari Oficial de la Generalitat Valenciana


Sumari del DOGV 9528, del 07-02-2023 (2023/1170)

DECRET 9/2023, de 3 de febrer, del Consell, pel qual es declara l'any 2023 com a Any Nino Bravo.
------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/02/03/9/dof/vci/html**

### Dades del document

Número de DOGV
:   9528

Data del DOGV
:   07-02-2023

Secció del DOGV
:   I. DISPOSICIONS GENERALS

Número del document
:   2023/1170


Data del document
:   03-02-2023

Organisme emissor
:   Presidència de la Generalitat

Tipus de document
:   Decret

Descriptors 

:   * commemoració
    * història
    * legislació

DECRET 9/2023, de 3 de febrer, del Consell, pel qual es declara l'any 2023 com a Any Nino Bravo. [2023/1170]  
Luis Manuel Ferri Llopis va ser un cantant valencià que ha fet història amb el nom artístic de Nino Bravo. Nascut a Aielo de Malferit l'any 1944, al cap de pocs anys la seua família va traslladar-se a València, on va viure fins a la seua mort en un accident de carretera el dia 16 d'abril de 1973.  
Des de molt jove va mostrar la seua afició a la música i els seus dots naturals per a cantar, especialment per la potència i ductilitat de la seua veu. Als 17 anys va formar, amb dos amics, el seu primer grup musical, Los Hispánicos, amb el qual arribaria a finalista en un concurs radiofònic d'àmbit nacional. Després de la dissolució d'aquest primer grup, en 1963, es va incorporar a un altre, Superson, que li acompanyaria en quasi tota la seua trajectòria artística posterior. Però va ser l'any 1968, en tornar del servei militar, quan va iniciar la seua carrera com a cantant solista, i va ser en el marc de les falles de l'any 69, amb un recital en el Teatre Principal de València, quan Luis Manuel es va presentar oficialment davant el públic amb el nom de Nino Bravo, i poc després va signar el primer contracte amb una companyia discogràfica.  
En poc de temps, Nino Bravo començà a guanyar èxit i popularitat, gravant discos i participant en nombroses gires, festivals i programes de televisió, a Espanya, a Europa i, molt especialment, a l'Amèrica Llatina. Entre 1970 i 1973 es va convertir en un ídol de la cançó melòdica per a molts milions de persones en tot el món, però sense perdre en cap moment la seua vinculació amb la Comunitat Valenciana, amb la ciutat de València i amb el poble on va nàixer.  
L'extraordinària carrera musical de Nino Bravo va quedar tràgicament truncada quan l'artista encara no havia complit els 29 anys, i quan a penes havien passat quatre anys des del seu debut com a solista. No obstant això, durant el mig segle transcorregut des de llavors, la seua veu i la seua figura s'ha mantingut -i es manté- viva, no sols en la memòria dels qui van assistir als seus triomfs en vida, sinó també en la de les generacions posteriors, que continuen emocionant-se amb la seua veu en cançons quasi mítiques com Libre, Te quiero, te quiero, o Un beso y una flor.  
En abril de 2023 es compliran cinquanta anys de la mort d'un valencià universal, mereixedor del reconeixement públic, per part de la Comunitat Valenciana, com un dels artistes més estimats pel públic i més influents en la música popular del segle XX, que continua plenament vigent en el segle XXI, i al qual les Corts Valencianes van dedicar una declaració institucional, llegida en la sessió plenària del dia 22 de desembre de 2022, en la qual els i les representants del poble valencià «manifesten de forma unànime el seu suport a la declaració de l'any 2023 com any de Nino Bravo en tot el territori valencià, per a recordar i posar en valor al gran cantant fill d'Aielo de Malferit».  
Per tot això, en virtut del que disposa l'article 18.f de la Llei 5/1983, de 30 de desembre, del Consell, a proposta del president de la Generalitat, i amb la deliberació prèvia del Consell, en la reunió de 3 de febrer de 2023,  
  
  
DECRETE  
  
Article 1. Objecte  
1. Es declara l'any 2023 com a Any Nino Bravo, en commemoració del cinquantenari de la mort del cantant Luis Manuel Ferri Llopis, conegut artísticament com a Nino Bravo.  
2. Es crea la Comissió Commemorativa de l'Any Nino Bravo (d'ara endavant, la Comissió), que s'adscriu a la Presidència de la Generalitat, a través del Gabinet del President.  
  
Article 2. Composició de la Comissió  
1. Les persones membres de la Comissió seran nomenades, mitjançant una resolució del president de la Generalitat, entre representants d'entitats públiques o privades vinculades a l'àmbit de la cultura i persones rellevants pel seu prestigi i la seua contribució a la cultura i la música.  
2. Les funcions de secretaria de la Comissió seran exercides per la persona que designe la Comissió d'entre els seus i les seues membres.  
Article 3. Funcions i règim de funcionament de la Comissió  
1. A la Comissió li correspon establir les pautes per a l'elaboració de la programació d'accions i activitats commemoratives, i aprovar el programa general dels actes commemoratius que es desenvolupen, així com la coordinació amb altres organismes o entitats, públiques o privades, que desitgen participar en la commemoració.  
2. La Comissió podrà funcionar en ple o en grups de treball, la composició, les atribucions i el règim de funcionament dels quals s'acordarà pel ple.  
3. La Comissió es reunirà una vegada cada quatre mesos amb caràcter ordinari, i, amb caràcter extraordinari, totes les vegades que siga convocada per la presidència, a iniciativa pròpia o a proposta, almenys, d'una tercera part de les vocalies.  
4. El règim de convocatòries, constitució i adopció d'acords de la Comissió serà el que es disposa en la normativa bàsica reguladora del règim jurídic del sector públic, així com, si és el cas, en les normes de funcionament que puga aprovar la Comissió.  
  
Article 4. Comité Executiu  
1. Per a facilitar el desenvolupament de les funcions de la Comissió, es crearà un Comité Executiu integrat per una presidenta o un president, designat, per resolució del president de la Generalitat, d'entre les persones membres de la Comissió, i altres quatre persones membres de la Comissió designades per aquesta. La secretaria del Comité serà exercida per la persona designada per i entre els seus i les seues membres.  
2. El Ple de la Comissió acordarà les atribucions i el règim de funcionament del Comité Executiu, al qual correspondrà, en tot cas, la presa de decisions i el seguiment més immediats dels assumptes que corresponguen a la Comissió Commemorativa, així com les altres funcions que aquesta li encomane. En tot el que no s'haja previst per la Comissió, el funcionament del Comité Executiu es regirà per la normativa bàsica reguladora del règim jurídic del sector públic.  
3. El Comité es reunirà una vegada al mes amb caràcter ordinari, i, amb caràcter extraordinari, totes les vegades que siga convocat per la seua presidència, a iniciativa pròpia o a proposta, almenys, de dues de les persones integrants.  
  
DISPOSICIONS ADDICIONALS  
  
Primera. Suport al funcionament de la Comissió  
Per part de la Presidència de la Generalitat es donarà el suport tècnic i material que requerisca l'adequat desenvolupament de les funcions de la Comissió Commemorativa de l'Any Nino Bravo. A aquest efecte, es podrà adscriure temporalment el personal tècnic que puga ser necessari en funció dels treballs a realitzar.  
  
Segona. Incidència pressupostària  
L'aplicació d'aquest decret no podrà tindre cap incidència en la dotació dels capítols de despesa del pressupost de la Generalitat i, en tot cas, serà atesa amb els mitjans personals i materials de l'Administració de la Generalitat.  
  
DISPOSICIONS FINALS  
  
Primera. Habilitació normativa  
Sense perjudici del que disposen l'article 2, apartat 1, i l'article 4, apartat 1, es faculta la persona titular del Gabinet del President de la Generalitat per a dictar les disposicions que siguen necessàries per a l'aplicació i desplegament del que s'estableix en aquest decret.  
  
Segona. Efectes  
Aquest decret tindrà efectes des de l'endemà de la publicació en el Diari Oficial de la Generalitat Valenciana, i les seues disposicions mantindran la seua eficàcia fins que transcórreguen sis mesos des de la finalització de l'Any Nino Bravo.  
  
València, 3 de febrer de 2023  
  
El president de la Generalitat,  
XIMO PUIG I FERRER


Còpia Permalink ELI